02.10.2009 21:28  Mart Linnart   Ants Laaneots pole nõus ajakirjanduse tõlgendusega USA Afganistani vägede juhi Stanley McCrystali sõnadest, justkui ähvardaks liitlasvägesid Talibanile allajäämine, kui lähiajal ei õnnestu initsiatiivi haarata, vahendas "Aktuaalne kaamera".    "Olukord on küll tõsine, aga mitte selline, et Taliban on sõda võitmas, mis kindlasti on täiesti vale. Vastupidi, Taliban on läinud üle niinimetatud miinisõjale. See näitab tema nõrkust, et ta ei ole enam võimeline relvaga käes sõda ja lahinguid võitma," rääkis Laaneots.    Laaneotsa sõnul aktiviseeris Taliban oma tegevust valimiste perioodil oluliselt, kuid viimastel päevadel on  relvakontaktide arv vähenenud. Tõsi, üks selline leidis aset ka kaitseväe juhataja visiidi ajal.    "Täna me külastasime meie Estcoy-8-t välilaagris. Viimases juhtus meil nii, et oli väike tulevahetus meie viibimise ajal seal," ütles Laaneots.    Praegu kõige olulisem teema Afganistani enda julgeolekujõudude ettevalmistamine, et anda julgeoleku tagamine Afganistanis afgaanide endi kätte..    "Kui rääkida armee lahinguvalmidusest, siis minu ja ka NATO juhtkonna arvates siin  Afganistanis kulgeb see edukalt. Suuremaid probleeme on politsei ettevalmistusega. Praegu tuleb tähelepanu pöörata just Afganistani oma julgeolekujõudude arendamisele," rääkis kaitseväe juhataja.    Laaneotsa sõnul on olukorra rahustamisele kaasa aidanud ka USA lisavägede saatmine Afganistani. Eesti kaitseväel on praegu Afganistanis kaks jalaväekompaniid ligi kolmesaja sõduriga. Üks kompanii, mis lähetati spetsiaalselt valimisi turvama, peaks jõuluks koju tagasi jõudma.